স্ বাধীনতার স্থপতি বাঙ্গালি জাতির জনক বঙ্গবন্ধু শেখ মুজিবুর রহমানের বাজেটে ‘মুক্তিযুদ্ধ বিষয়ক মন্ত্রণালয়’ নামে বরাদ্দ ছিলনা। বর্তমানে এখাতে ১৯৭২ সালে বঙ্গবন্ধুর বাজেটের (৭৮০ কোটি টাকা) পাঁচগুণ বরাদ্দ হয়েছে। বঙ্গবন্ধুর সময়ে দেশে মুক্তিযোদ্ধা-অমুক্তিযোদ্ধা-শহীদ বিভাজন ছিলনা। মুক্তিযোদ্ধা ভাতা ও কোটাসুবিধা ছিলনা। দেশের সবাই মুক্তিযোদ্ধা ও শহীদ পরিবারের সদস্য বিবেচিত ছিল। বর্তমানে বাংলাদেশে তালিকাভুক্ত মুক্তিযোদ্ধা প্রায় দুই লাখ। তাদের দেয়া হচ্ছে, বড় অংকের ভাতা ও বিবিধ সুবিধা। বলা হয়েছে, এ মুক্তিযোদ্ধাগণই দেশ স্বাধীন করেছেন। তারা লড়াই না করলে দেশ স্বাধীন হতোনা। তাদের প্রতি কৃতজ্ঞতা স্বরূপ এ বরাদ্দ অতি সামান্য। তাদের সন্তান-সন্ততি ও নাতি-নাতনিদেরও এতে অধিকার রয়েছে। তাদেরকে সকল চাকুরি ও শিক্ষাপ্রতিষ্ঠানে ভর্তিতে ৩০ভাগ কোটাসুবিধা দেয়া হয়েছে। ১৯৭৫ সাল থেকে এযাবতকালে ত্রিশভাগ মুক্তিযোদ্ধা কোটা পালনে যেটুকু ঘাটতি হয়েছিল, ইতোমধ্যে তা কড়ায়-গন্ডায় পূরণ করা হয়েছে। কয়েকবছর যাবৎ বিসিএস, ব্যাংক-বীমা, সরকারি-বেসরকারি সকল প্রতিষ্ঠানে নিয়োগে ও শিক্ষাপ্রতিষ্ঠানে ভর্তিতে শুধু মুক্তিযোদ্ধা কোটা পরিপালন হয়েছে। ফলে, দেশে মুক্তিযোদ্ধা কোটা বহির্ভূত ২৬ লাখ উচ্চশিক্ষিত বেকার হয়েছে। মুক্তিযোদ্ধা তালিকাভুক্ত দু’লাখ পরিবারে এসেছে পৌষমাস, বাকি জনতার বঞ্চণা ও সর্বনাশ। দেশে মুক্তিযোদ্ধা-অমুক্তিযোদ্ধা বিভাজন সৃষ্টি হয়েছে। বঙ্গবন্ধুর চেতনা বিবর্জিত হয়েছে। এটা মুক্তিযুদ্ধের ইতিহাস বিকৃতির জ্বলন্ত প্রমাণ।